โดนกับเขาด้วย! ตลท. สั่งแขวนป้าย NP หุ้น PPM หลังผู้บริหารมีเอี่ยวคดีเนชั่น
โดนกับเขาด้วย! ตลท. สั่งแขวนป้าย NP หุ้น PPM หลังผู้บริหารมีเอี่ยวคดีเนชั่น
7 ต.ค. 2559

ผู้สื่อข่าวรายงานว่า ตามที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้แจ้งบุคคลที่มีลักษณะขาดความน่าไว้วางใจในการเป็นกรรมการและผู้บริหารจำนวน 8 ราย ซึ่งประกอบด้วย นายปกรณ์ บริมาสพร, นายเชวง จริยะพิสุทธิ์, นายอดิศักดิ์ ลิมปรุ่งพัฒนกิจ, นางสาวเขมกร วชิรวราการ, นายพนา จันทรวิโรจน์, นางสาวดวงกมล โชตะนา, นายเสริมสิน สมะลาภา และนายสุทธิชัย แซ่หยุ่น เมื่อวันที่ 6 ตุลาคม 2559 เนื่องจากพนักงานอัยการมีคำสั่งฟ้องกรณีไม่ปฏิบัติหน้าที่ตามที่กฎหมายกำหนดในการประชุมผู้ถือหุ้น และบุคคลทั้ง 8 ราย จะไม่สามารถดำรงตำแหน่งกรรมการและผู้บริหารของบริษัทที่ออกหลักทรัพย์และบริษัทจดทะเบียนใดๆตลอดระยะเวลาที่ถูกดำเนินคดี (รายละเอียดปรากฏตามข่าวก.ล.ต.วันที่ 6 ตุลาคม 2559)
ทั้งนี้ เนื่องจากนายปกรณ์ บริมาสพร ดำรงตำแหน่งเป็นประธานกรรมการ ประธานกรรมการตรวจสอบและกรรมการอิสระในบริษัท พรพรหมเม็ททอล จำกัด (มหาชน) หรือ PPM โดยตลาดหลักทรัพย์ได้ติดต่อประสานงานให้ PPM ชี้แจงการดำเนินการของบริษัทต่อกรณีดังกล่าว แต่บริษัทยังไม่สามารถชี้แจงสารสนเทศมายังตลาดหลักทรัพย์ฯ ได้ตลาดหลักทรัพย์ฯ จึงขึ้นเครื่องหมาย NP (Notice Pending) หลักทรัพย์ของ PPM ตั้งแต่การซื้อขายรอบเช้าของวันที่ 7 ต.ค.59 เป็นต้นไป จนกว่าบริษัทดังกล่าวจะชี้แจงสารสนเทศสำคัญได้